Ńdɔ fɔ́ɔ́ Tatnái, ngɔ́mɔna yā Éfrāta á yād, Shétar Boznái, ai bətí bəvɔ́g yā édzóē bə́ ngáman dzálā á tsáb mə̄bə́ndé mə́sə ǹkúkúmá Darius a ngálóm. 14Miǹló mí bǒd yā áyɔ̌ŋ Yúdɛn bə́ ngakə hḿ ai məlóŋ ósū, ḿból bībúg bəprofɛ́d Agé bân Zakarí, ndómán Ido bí vāā bɔ́ ngul á nyɔ́l. Ńdɔ̄ hḿ bə́ ngámana məlóŋ ḿból Zāmbá Ísraɛ̂l a ngábéndē bɔ́, Sírus bân Darius bɔ̂ bə́ tə́bə́lé fə̄ bɔ́. 15Ńdɔ məlóŋ mə́ Ndá mə́ ngáman, ngɔn Adâr é tádi məlú mə́lɛ́, ḿbú samanǎ yā édzóē ńkúkúmá Darius. 16Bɔ́n bə́ Ísraɛ̂l ai bəfada ai bəlevíta ai é bod bə́sə̄ bə́ ngásɔ́ á məkaban bə́ ngadzə́mē hḿ ábōg éfūbū Ndá Zambá ai miǹtag. 17Ńdɔ̄ bə́ ngávə́ mə̄túnuŋa ású ábóg dī, bə́ tsígí naa: bə́yóm bə́ nyág ǹtɛd, bə́yóm míńtómbá miǹtɛd míbɛ̄, bitɔŋ miǹtómbá miǹtɛd mínyi; ású mətúnuŋa míńtáŋ yā áyɔŋ Ísraɛ̂l: bə́yóm bə́ kábad awôm ai bə́bɛ̄ á tâŋ məndá mə́ Ísraɛ̂l. 18Ńdɔ̄ bə́ ngáman tə́lē bəfada miǹkóŋ, bə́ mān fə tə́lē bəlevíta miǹkóŋ miǹkóŋ, ású ésíé dzábán yā Ndá Zambá yǎ Yērúzalɛm, ḿból á nə́ ńtílán á kálara Mósɛs.